Stropers vas oor bekende gorilla Rafiki se doodArgieffoto van Rafiki, ŉ silwerrug en leier van die Nkuringo-gorillagroep in Uganda se Bwindi- nasionale park (Foto: @ugwildlife/Twitter) Die Ugandese natuurowerheid (UWA) het vier stropers in hegtenis geneem in verband met die afsterwe van Rafiki, ŉ bekende silwerrug gorilla. UWA het Saterdag gesê die stropers is in die suidelike deel van Bwindi- ondeurdringbare nasionale park (BINP), naby die land se grens met Rwanda en die Demokratiese Republiek van die Kongo, aangekeer. Rafiki is aanvanklik op 1 Junie as vermis aangemeld. ŉ Soektog is van stapel gestuur en sy karkas is op 2 Junie in Hakato, BINP, gevind. ŉ Nadoodse ondersoek het bevind die silwerrug is beseer deur ŉ skerp voorwerp wat links in sy bors ingedruk is en sy inwendige organe beskadig het. UWA het tydens die ondersoek ŉ verdagte in hegtenis geneem wat ŉ spies, tou, draadstrik, hondejagklokkie en bosvarkvleis in sy besit gehad het. Die verdagte is ŉ inwoner in die Kisoro-distrik, suid van BINP. Die verdagte het gesê hy het saam met ŉ ander beweerde stroper gejag en hulle het Rafiki uit selfverdediging met ŉ spies doodgemaak toe die gorilla hulle bestorm het. Nog twee persone is geïmpliseer toe die man erken het hy het bosvarkvleis met twee ander persone gedeel. Die vier verdagtes is almal in aanhouding by Kisoro-polisiestasie en is verhoorafwagtend. BBC berig hulle kan lewenslange tronkstraf opgelê word of ŉ boete van US$5,4 miljoen (byna R92 miljoen) indien hulle skuldig bevind word op aanklag dat hulle ŉ bedreigde dier doodgemaak het. Voglens UWA se verklaring was Rafiki die leier van die Nkuringo-gorillagroep, die eerste groep wat 23 jaar gelede, in 1997, suksesvol in BINP gevestig is. “Rafiki se afsterwe laat die gorillagroep onstabiel. Die moontlikheid bestaan dat die groep kan ontbind,” het Bashir Hangi, woordvoerder van die UWA, verduidelik. “In hierdie stadium het die groep nie ŉ leier nie en ŉ wilde silwerrug kan dalk oorneem.” Die Nkuringo-gorillagroep het tans 17 lede, insluitend ŉ silwerrug (volwasse mannetjie), drie swartrûe (jonger, ondergeskikte mannetjies), agt volwasse wyfies, twee jong gorillas en drie babas. Daar is net meer as 1 000 berggorillas oor en UWA het Rafiki se afsterwe as “‘n groot terugslag” beskryf.